Document ID: 32012R0231

KOMISIJOS REGLAMENTAS (ES) Nr. 231/2012
2012 m. kovo 9 d.
kuriuo nustatomos Europos Parlamento ir Tarybos reglamento Nr. 1333/2008 II ir III prieduose išvardytų maisto priedų specifikacijos
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 14 straipsnį ir 30 straipsnio 4 dalį, ir į 2008 m. gruodžio 16 d. Europos Parlamento ir Tarybos reglamentą (EB) Nr. 1331/2008, nustatantį maisto priedų, fermentų ir kvapiųjų medžiagų leidimų suteikimo procedūrą (2), ypač į jo 7 straipsnio 5 dalį,
kadangi:
(1)
reikėtų nustatyti Raglamento (EB) Nr. 1333/2008 II ir III prieduose išvardytų maisto priedų su kilme, grynumo kriterijais ir kita būtina informacija susijusias specifikacijas;
(2)
todėl anksčiau 2008 m. gruodžio 22 d. Komisijos direktyvoje 2008/128/EB, nustatančioje tam tikrus dažiklių, skirtų naudoti maisto produktuose, grynumo kriterijus (3), 2008 m. rugpjūčio 27 d. Komisijos direktyvoje 2008/84/EB, nustatančioje konkrečius maisto priedų, išskyrus dažiklius ir saldiklius, grynumo kriterijus (4), ir 2008 m. birželio 17 d. Komisijos direktyvoje 2008/60/EB, nustatančioje tam tikrus saldiklių, skirtų naudoti maisto produktuose, grynumo kriterijus (5), pateiktas maisto priedų specifikacijas reikėtų atnaujinti ir perimti į šį reglamentą. Todėl minėtas direktyvas reikėtų panaikinti;
(3)
būtina atsižvelgti į Jungtinio FAO/WHO maisto priedų ekspertų komiteto (JECFA) sudarytame Codex Alimentarius nustatytas specifikacijas ir analizės metodus;
(4)
Europos maisto saugos tarnyba (toliau - Tarnyba) pateikė savo nuomonę dėl glazūravimo medžiagos bazinio metakrilato kopolimero saugos (6). Minėtą maisto priedą po to leista naudoti konkrečiais naudojimo atvejais ir jam priskirtas E 1205 numeris. Todėl reikėtų nustatyti minėto maisto priedo specifikacijas;
(5)
remiantis maisto produktų gamintojų pateikta informacija, maisto dažikliai beta-apo-8′-karoteno rūgšties etilesteris (E 160 f) ir rudasis FK (E 154), bei pagalbinė medžiaga bentonitas (E 558), kuriame yra aliuminio, nebenaudojami. Todėl minėtų maisto priedų specifikacijų nereikėtų įtraukti į šį reglamentą;
(6)
2010 m. vasario 10 d. Tarnyba pateikė nuomonę dėl riebalų rūgščių sacharozės esterių (E 473), gautų iš riebalų rūgščių vinilesterių, saugos (7). Dabartines specifikacijas reikėtų atitinkamai pritaikyti, pirmiausia sumažinant didžiausią leidžiamąją priemaišų, keliančių susirūpinimą sauga, koncentraciją;
(7)
šiuo metu taikomus konkrečius grynumo kriterijus reikėtų pritaikyti sumažinant didžiausią leidžiamąją tam tikrų sunkiųjų metalų koncentraciją, jei įmanoma ir jei JECFA nustatyta koncentracija yra mažesnė nei šiuo metu taikoma. Atsižvelgiant į tai, turėtų būti sumažinta didžiausia leidžiamoji teršalo 4-metilimidazolo koncentracija amoniakinėje karamelėje (E 150 c), sulfatuotų pelenų - beta karotene (E 160 a (i)) ir magnio bei šarminių druskų - kalcio karbonate (E 170). Šio metodo nereikėtų taikyti tik priedams trinatrio citratui (E 331 (iii)) (švino kiekis), karageninui (E 407) ir apdorotiems raudondumbliams (E 407 a) (kadmio kiekis), nes gamintojai pareiškė, kad techniškai nebūtų įmanoma laikytis griežtesnių, JECFA kiekius atitinkančių Sąjungos nuostatų. Bendro suvartojamo kiekio dalis, kurią šie du teršalai (švinas ir kadmis) sudaro minėtuose trijuose atskiruose maisto prieduose, nelaikoma didele. Tačiau fosfatams (E 338-E 341 ir E 450-E 452) dėl naujų gamybos procesų pokyčių reikėtų nustatyti naujas vertes, kurios būtų gerokai žemesnės nei nurodytosios JECFA, atsižvelgiant į naujausias Tarnybos rekomendacijas dėl suvartojamo arseno (ypač neorganinio) kiekio sumažinimo (8). Be to, saugos sumetimais reikėtų numatyti naują nuostatą dėl arseno glutamo rūgštyje (E 620). Atsižvelgus į viską, šie pritaikymai yra naudingi vartotojui, nes didžiausia leidžiamoji sunkiųjų metalų koncentracija yra griežčiau ribojama apskritai ir daugumoje maisto priedų. Kad ateityje būtų lengviau priimti sprendimus pagal Reglamento (EB) Nr. 1333/2008 12 straipsnį, specifikacijose turėtų būti nurodyta išsami informacija apie maisto priedo gamybos procesą ir pradines medžiagas;
(8)
specifikacijose nereikėtų nurodyti organoleptinių skonio savybių tyrimo, nes negalima tikėtis, kad kontrolės institucijos tirtų cheminės medžiagos skonį;
(9)
specifikacijose nereikėtų nurodyti klasių, nes tokia nuoroda neturi papildomos naudos;
(10)
specifikacijose nereikėtų nurodyti bendrojo kriterijaus „sunkieji metalai“, nes šis kriterijus yra susijęs ne su toksiškumu, o su bendruoju analizės metodu. Atskirų sunkiųjų metalų kriterijai yra susiję su toksiškumu ir yra nurodyti specifikacijose;
(11)
kai kurie maisto priedai šiuo metu yra išvardyti skirtingose Direktyvos 95/2/EB nuostatose įvairiais pavadinimais (karboksimetilceliuliozė (E 466), skersinio ryšio natrio karboksimetilceliuliozė (E 468), fermentais hidrolizuota karboksimetilceliuliozė (E 469) ir bičių vaškas, baltas ir geltonas (E 901)) (9). Todėl šiuo reglamentu nustatytose specifikacijose turėtų būti nurodyti minėti įvairūs pavadinimai;
(12)
dabartinės nuostatos dėl policiklinių aromatinių angliavandenilių (PAA) yra per daug bendros ir nesusijusios su sauga, tad jas reikėtų pakeisti nurodant didžiausią leidžiamąją atskirų PAA, kurie yra svarbūs maisto priedams augalinėms anglims (E 153) ir mikrokristaliniam vaškui (E 905), koncentraciją. Taip pat reikėtų nustatyti didžiausią leidžiamąją formaldehido koncentraciją karagenine (E 407) ir apdorotuose raudondumbliuose (E 407 a), tam tikrus agaro (E 406) mikrobiologinius kriterijus ir didžiausią leidžiamąją salmonella spp. koncentraciją fermantacijos būdu gautame manitolyje (E 421 (ii));
(13)
reikėtų leisti naudoti 2-propanolį (izopropanolį, izopropilo alkoholį) maisto priedams kurkuminui (E 100) ir paprikų ekstraktui (E 160 c) gaminti pagal JECFA specifikacijas, nes Tarnyba šią naudojimo paskirtį laiko saugia (10). Gaminant gelano dervą (E 418) vietoj 2-propanolio reikėtų leisti naudoti etanolį, jeigu gatavas produktas tebeatitinka visas kitas specifikacijas ir etanolis laikomas saugesniu;
(14)
reikėtų nurodyti košinelio, karminų rūgšties, karminų (E 120) dažančiojo komponento procentinę dalį, nes didžiausia leidžiamoji koncentracija turi būti nustatoma atsižvelgiant į šio komponento kiekį;
(15)
karotenų (E 160 a) pakategorių numeravimo sistemą reikėtų atnaujinti siekiant suderinti ją su Codex alimentarius numeravimo sistema;
(16)
specifikacijose taip pat turėtų būti nurodyta kieto pavidalo pieno rūgštis (E 270) , nes ją dabar galima gaminti kieto pavidalo ir dėl to nekyla susirūpinimo;
(17)
reikėtų pakoreguoti dabartinę bevandenio mononatrio citrato (E 331 (i)) nuodžiūvio temperatūros vertę, nes dabartinėmis sąlygomis cheminė medžiaga suskyla. Taip pat reikėtų patikslinti trinatrio citrato (E 331 (iii)) džiovinimo sąlygas, siekiant pagerinti metodo atkuriamumą;
(18)
reikėtų pakoreguoti dabartinę konkrečią alfa tokoferolio (E 307) absorbcijos vertę ir, kadangi sorbo rūgšties (E 200) sublimacijos taškas nėra svarbus, jį reikėtų pakeisti tirpumo bandymu. nizino (E 234) ir natamicino (E 235) gamybai naudojamų bakterinių šaltinių specifikacijas reikėtų atnaujinti pagal dabartinę taksonominę nomenklatūrą;
(19)
kadangi dėl naujoviškų gamybos metodų maisto prieduose yra mažiau teršalų, aliuminio kiekį maisto prieduose reikėtų apriboti. Siekiant padidinti teisinį tikrumą ir nediskriminavimą reikėtų nustatyti pereinamąjį laikotarpį maisto priedų gamintojams, per kurį jie galėtų prisitaikyti prie tokių apribojimų;
(20)
vadovaujantis atitinkama 1996 m. birželio 7 d. pateikta Maisto produktų mokslinio komiteto nuomone (11), turėtų būti nustatyta didžiausia leidžiamoji aliuminio kooncentracija atitinkamuose maisto prieduose, visų pirma kalcio fosfatuose (E 341 (i)-(iii)), skirtuose naudoti maisto produktuose kūdikiams bei mažiems vaikams (12). Atsižvelgiant į tai, taip pat reikėtų nustatyti didžiausią leidžiamąją aliuminio koncentraciją kalcio citrate (E 333);
(21)
didžiausia leidžiamoji aliuminio koncentracija kalcio fosfatuose (E 341 (i)-(iii)), dinatrio difosfate (E 450 (i)) ir kalcio divandenilio difosfate (E 450 (vii)) turėtų derėti su 2008 m. gegužės 22 d. Tarnybos nuomone (13). Jei techniškai įmanoma ir jei aliuminis sudaro didelę bendro suvartojamo kiekio dalį, dabartinę leidžiamąją koncentraciją reikėtų sumažinti. Atsižvelgiant į tai, atskirų maisto dažiklių aliuminio dažalus reikėtų leisti naudoti tik jei tai techniškai būtina;
(22)
dėl nuostatų, susijusių su didžiausia leidžiamąja aliuminio koncentracija dikalcio fosfate (E 341 (ii)), trikalcio fosfate (E 341 (iii)) ir kalcio divandenilio difosfate (E 450 (vii)), ir dėl galimo tiekimo trūkumo neturėtų kilti trikdžių rinkai;
(23)
vadovaujantis 2010 m. kovo 25 d. Komisijos reglamentu (ES) Nr. 258/2010, kuriuo importuojamam Indijos kilmės arba iš Indijos siunčiamam pupenių tirštikliui nustatomi specialieji reikalavimai dėl užteršimo pentachlorfenoliu ir dioksinais rizikos (14), reikėtų nustatyti didžiausią leidžiamąją teršalo pentachlorfenolio koncentraciją pupenių dervoje (E 412);
(24)
vadovaudamosi 2006 m. gruodžio 19 d. Komisijos reglamento (EB) Nr. 1881/2006, nustatančio didžiausias leistinas tam tikrų teršalų maisto produktuose koncentracijas (15), 48 konstatuojamąja dalimi, reikalaujama, kad valstybės narės ištirtų kituose maisto produktuose aptinkamą teršalą 3-MCPD, kad būtų galima apsvarstyti būtinybę nustatyti šios cheminės medžiagos didžiausias leidžiamąsias koncentracijas. Prancūzijos valdžios institucijos pateikė duomenų apie didelę 3-MCPD koncentraciją maisto priede glicerolyje (E 422) ir nurodė, kiek šio maisto priedo vidutiniškai naudojama įvairių kategorijų maisto produktuose. Reikėtų nustatyti didžiausią leidžiamąją 3-MCPD koncentraciją šiame konkrečiame maisto priede, kad gatavas produktas nebūtų užterštas daugiau, nei leidžiama, atsižvelgiant į praskiedimo koeficientą;
(25)
dėl analizės metodų raidos reikėtų atnaujinti tam tikras dabartines specifikacijas. Dabartinė koncentracijos ribinė vertė „neaptinkama“ yra susijusi su analizės metodų raida ir turėtų būti pakeista konkrečiais maisto priedams riebalų rūgščių mono- ir digliceridų acto rūgšties esteriams (E 472 a-f), riebalų rūgščių poliglicerolio esteriams (E 475) ir riebalų rūgščių 1,2-propandiolio esteriams (E 477) skirtais skaičiais;
(26)
reikėtų atnaujinti specifikacijas, susijusias su riebalų rūgščių mono- ir digliceridų citrinų rūgšties esterių (E 472 c) gamybos procesu, nes dabar naudojami nebe šarmai, o jų švelnesnio poveikio druskos;
(27)
dabartinis maisto priedams riebalų rūgščių mono- ir digliceridų citrinų rūgšties esteriams (E 472 c) ir riebalų rūgščių mono- ir digliceridų mono- ir diacetilvyno rūgšties esteriams (E 472 e) taikomas kriterijus „laisvosios riebalų rūgštys“ netinka. Jį reikėtų pakeisti kriterijumi „rūgščių skaičius“, nes juo geriau išreiškiamas laisvųjų rūgščių grupių titrimetrinis skaičiavimas. Tai atitinka 71-ąją JECFA maisto priedų ataskaitą (16), kurioje tokie pakeitimai padaryti dėl riebalų rūgščių mono- ir digliceridų mono- ir diacetilvyno rūgšties esterių (E 472 e);
(28)
klaidingą maisto priedo magnio oksido (E 530) aprašymą reikėtų ištaisyti remiantis gamintojų pateikta informacija, kad jis atitiktų Europos farmakopėją (17). Taip pat reikėtų atnaujinti dabartinę didžiausią leidžiamąją redukuojančiosios medžiagos koncentraciją maisto priede gliukono rūgštyje (E 574), nes šio koncentracijos techniškai neįmanoma išlaikyti. Šiuo metu naudojamą nuodžiūviu pagrįstą metodą vandens kiekiui ksilitolyje (E 967) nustatyti reikėtų pakeisti tinkamesniu metodu;
(29)
į šį reglamentą nereikėtų perimti kai kurių dabartinių maisto priedo kandelila vaško (E 902) specifikacijų, nes jos yra klaidingos. Reikėtų pakoreguoti kalcio divandenilio difosfato (E 450 vii) su P2O5 susijusį įrašą;
(30)
dabartiniame su taumatinu (E 957) susijusiame įraše „Analizės duomenys“ reikėtų pakoreguoti skaičiavimo koeficientą. Šis koeficientas turi būti naudojamas taikant Kjeldalio metodą, pagrįstą azoto nustatymu, bendrajam cheminės medžiagos kiekiui apskaičiuoti. Skaičiavimo koeficientą reikėtų atnaujinti remiantis atitinkamomis publikacijomis apie taumatiną (E 957);
(31)
Tarnyba įvertino steviolio glikozidų kaip saldiklių saugą ir pateikė savo nuomonę 2010 m. kovo 10 d. (18). Steviolio glikozidus, kuriems priskirtas E 960 numeris, leista naudoti aiškiai apibrėžtomis sąlygomis. Todėl reikėtų nustatyti šio maisto priedo specifikacijas;
(32)
dėl pasikeitusios taksonominės klasifikacijos reikėtų atnaujinti dabartines eritritoliui (E 968) gaminti naudojamų žaliavų (mielių) specifikacijas;
(33)
reikėtų pakoreguoti dabartinę muiliaus ekstrakto (E 999) specifikaciją, susijusią su pH spektru, siekiant suderinti ją su JECFA;
(34)
reikėtų leisti kartu naudoti citrinų rūgštį ir fosforo rūgštį (šiuo metu jas abi atskirai leidžiama naudoti maisto priedui polidekstrozei (E 1200) gaminti), jei gatavas produktas tebeatitinka grynumo specifikacijas, nes taip būtų gaunamas didesnis kiekis ir būtų lengviau kontroliuoti reakcijos kinetiką. Toks pakeitimas nekelia susirūpinimo sauga;
(35)
polimero molekulinės masės negalima išreikšti vienu dydžiu (kitaip, nei mažų molekulių). Tam tikras polimeras gali būti sudarytas iš skirtingos masės molekulių. Molekulių pasiskirstymas gali priklausyti nuo polimero gavimo būdo. Polimero fizikinės savybės ir elgsena yra susijusios su tam tikros masės molekulių svoriu ir pasiskirstymu mišinyje. Keletas matematinių modelių mišinį aprašo skirtingai, kad paaiškintų molekulių pasiskirstymą mišinyje. Mokslinėje literatūroje rekomenduojama iš skirtingų esamų modelių polimerams apibūdinti rinktis vidutinį svorinį molekulinį svorį (Mw). Reikėtų atitinkamai pakoreguoti polivinilpirolidono (E 1201) specifikacijas;
(36)
dėl dabartinėse 1,2-propandiolio (E 1520) specifikacijose nurodyto kriterijaus „distiliacijos intervalas“ daromos tyrimo rezultatams prieštaraujančios išvados. Todėl šis kriterijus turėtų būti pataisytas ir pervadintas „Distiliavimo bandymu“;
(37)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir nei Europos Parlamentas, nei Taryba joms neprieštarauja,
PRIĖMĖ ŠĮ REGLAMENTĄ:
1 straipsnis
Maisto priedų specifikacijos
Šiuo reglamentu nustatomos Reglamento Nr. 1333/2008 II ir III prieduose išvardytų maisto priedų, įskaitant dažiklius ir saldiklius, specifikacijos.
2 straipsnis
Panaikinimas
Direktyvos 2008/60/EB, 2008/84/EB ir 2008/128/EB panaikinamos nuo 2012 m. gruodžio 1 d.
3 straipsnis
Pereinamojo laikotarpio priemonės
Maisto produktai, kuriuose yra maisto priedų ir kurie buvo teisėtai pateikti rinkai iki 2012 m. gruodžio 1 d., bet neatitinka šio reglamento, gali būti toliau parduodami, kol baigsis jų atsargos.
4 straipsnis
Įsigaliojimas
Šis reglamentas įsigalioja dvidešimtąją dieną po jo paskelbimo Europos Sąjungos oficialiajame leidinyje.
Jis taikomas nuo 2012 m. gruodžio 1 d.
Tačiau priede nustatytos maisto priedo steviolio glikozidų (E 960) ir bazinio metakrilato kopolimero (E 1205) specifikacijos taikomos nuo šio reglamento įsigaliojimo datos.
Šis reglamentas privalomas visas ir tiesiogiai taikomas valstybėse narėse.
Priimta Briuselyje 2012 m. kovo 9 d.

Labels: 0
17